Kontralopás

Az egyik pénteki Almássy téri táncház után betértünk egy közeli

étterembe inni, enni, dumálgatni egy kicsit. Hajnal lévén, nem sok

helyre lehetett menni, de ez még nyitva volt. A kabátomat és a hangszeremet

betettem a ruhatárba, hogy biztonságban legyenek. Egy

órát tölthettünk ott, majd mindenki hazaindult. Indultam a ruhatárba,

kértem a kabátomat és a kontrámat.

– Hát, a hangszerét most vitte el két barátja, nincs egy perce –

mondta a ruhatáros. Kirohantam az utcára – jó hosszú utca volt –, és

látom, hogy a közepe táján két ember megy, az egyik hóna alatt a

hangszerem. Utánuk futni esélyem sem volt, így teli torokból ordítani

kezdtem: „Hozzátok vissza a hangszeremet, ezzel tartom el a családomaaat!!!”.

A két ember megállt, tanakodott, én csak ordítottam.

Legnagyobb csodálkozásomra megfordultak, és elkezdtek visszafele

sétálni. Odaértek hozzám, és azt mondták: „Bocsánat!”.